**Bastonul lui Borges**

*Alexandru Ogica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vălurile răgușite ale cafenelei

tremurară, lovite de

bastonul tău.

Apoi te-am văzut

solemn, măreț, frumos.

În mâna stângă tremura o garoafă roșie

iar mâna dreaptă sprijinea bastonul.

Ochii tăi de sticlă reflectau

Sporovăiala paharelor

Topitul treptat al cubulețelor de zahăr

Bacșișurile zâmbitoare.

Prietenul Ernesto îți făcu semn

Te aștepta la masa binecunoscută.

La al doilea semn

cafelele zburară către voi

și bastonul se sprijini obosit

de masa noastră.